NOLĪGUMS,
AR KO GROZA NOLĪGUMU PAR IEMAKSU PĀRSKAITĪŠANU UZ VIENOTO NOREGULĒJUMA FONDU UN TO KOPĪGOŠANU

STARP BEĻĢIJAS KARALISTI, BULGĀRIJAS REPUBLIKU, ČEHIJAS REPUBLIKU, DĀNIJAS KARALISTI, VĀCIJAS FEDERATĪVO REPUBLIKU, IGAUNIJAS REPUBLIKU, ĪRIJU, GRIEĶIJAS REPUBLIKU, SPĀNIJAS KARALISTI, FRANCIJAS REPUBLIKU, HORVĀTIJAS REPUBLIKU, ITĀLIJAS REPUBLIKU, KIPRAS REPUBLIKU, LATVIJAS REPUBLIKU, LIETUVAS REPUBLIKU, LUKSEMBURGAS LIELHERCOGISTI, UNGĀRIJU, MALTAS REPUBLIKU, NĪDERLANDES KARALISTI, AUSTRIJAS REPUBLIKU, POLIJAS REPUBLIKU, PORTUGĀLES REPUBLIKU, RUMĀNIJU, SLOVĒNIJAS REPUBLIKU, SLOVĀKIJAS REPUBLIKU UN SOMIJAS REPUBLIKU

PREAMBULA

LĪGUMSLĒDZĒJAS PUSES – Beļģijas Karaliste, Bulgārijas Republika, Čehijas Republika, Dānijas Karaliste, Vācijas Federatīvā Republika, Igaunijas Republika, Īrija, Grieķijas Republika, Spānijas Karaliste, Francijas Republika, Horvātijas Republika, Itālijas Republika, Kipras Republika, Latvijas Republika, Lietuvas Republika, Luksemburgas Lielhercogiste, Ungārija, Maltas Republika, Nīderlandes Karaliste, Austrijas Republika, Polijas Republika, Portugāles Republika, Rumānija, Slovēnijas Republika, Slovākijas Republika un Somijas Republika (turpmāk "parakstītāji");

ATGĀDINOT *Euro* grupas un *ECOFIN* padomes ministru 2013. gada 18. decembra paziņojumu par vienotā noregulējuma atbalsta mehānismu attiecībā uz apņemšanos, vēlākais, pēc desmit gadiem izstrādāt pilnībā funkcionējošu kopīgo atbalsta mehānismu;

TURKLĀT ATGĀDINOT, ka 2018. gada 14. decembra *Euro* samita sanāksmē iekļaujošā sastāvā to dalībvalstu vai to valdību vadītāji, kuru naudas vienība ir *euro*, apstiprināja vispusīgu dokumentu kopumu, lai nostiprinātu ekonomisko un monetāro savienību, tostarp vienotajam noregulējuma fondam ("fonds") paredzētā kopīgā atbalsta mehānisma darba uzdevumus. Ievērojot minētos uzdevumus, kopīgais atbalsta mehānisms tiktu ieviests, pirms pārejas perioda beigām veicot nelielas izmaiņas Nolīgumā par iemaksu pārskaitīšanu uz vienoto noregulējuma fondu un to kopīgošanu, ar noteikumu, ka ir panākts pietiekams progress riska samazināšanā, pēc politiska lēmuma, kurā ņemts vērā iestāžu un kompetento iestāžu veikts riska samazināšanas novērtējums 2020. gadā. Turklāt riska samazināšanas prasības būtu samērīgas ar kopīgā atbalsta mehānisma mērķu vērienīgumu pārejas periodā salīdzinājumā ar mērķu vērienīgumu stabila stāvokļa laikā;

ATZĪSTOT, ka gadījumos, kad kopīgais atbalsta mehānisms tiek ieviests pirms pārejas perioda beigām, kura laikā *ex ante* iemaksas fondā tiek piešķirtas dažādiem nodalījumiem, uz kuriem attiecas pakāpeniska kopīgošana, ārkārtas *ex post* iemaksu kopīgošana līdzīgā veidā veicinātu vienmērīgu pāreju no šādas fonda nodalījumu struktūras uz pilnībā kopīgotu sistēmu;

TURKLĀT ATGĀDINOT, ka *Euro* grupas 2019. gada 4. decembra sanāksmē iekļaujošā sastāvā finanšu ministri apstiprināja tehnisko kārtību ārkārtas *ex post* iemaksu fondā kopīgošanai;

TURKLĀT ATGĀDINOT, ka šis grozošais nolīgums nebūtu jāpiemēro, kamēr visas Līgumslēdzējas puses, kas piedalās vienotajā uzraudzības mehānismā un vienotajā noregulējuma mehānismā, nav secinājušas, ka ir panākts pietiekams progress riska samazināšanā, kā minēts vienotajam noregulējuma fondam paredzētā kopīgā atbalsta mehānisma darba uzdevumos, kurus 2018. gada 14. decembra *Euro* samitā iekļaujošā sastāvā apstiprināja to dalībvalstu vai to valdību vadītāji, kuru naudas vienība ir *euro*, un līdz brīdim, kamēr nav stājusies spēkā Eiropas Stabilitātes mehānisma valdes rezolūcija piešķirt atbalsta instrumentu,

IR VIENOJUŠĀS PAR TURPMĀKO.

1. PANTS

Grozījumi Nolīgumā par iemaksu pārskaitīšanu uz vienoto noregulējuma fondu un to kopīgošanu

Nolīgumu par iemaksu pārskaitīšanu uz vienoto noregulējuma fondu un to kopīgošanu groza šādi:

1) nolīguma 5. panta 1. punktu groza šādi:

a) punkta d) un e) apakšpunktu aizstāj ar šādiem:

"d) ceturtām kārtām, un neskarot valdes e) apakšpunktā minētās pilnvaras, ja c) apakšpunktā minētie finanšu līdzekļi nav pietiekami, lai segtu konkrētas noregulējuma darbības izmaksas, Līgumslēdzējas puses pārskaita uz fondu ārkārtas *ex post* iemaksas no iestādēm, kurām piešķirta darbības atļauja to attiecīgajās teritorijās, kas piesaistītas saskaņā ar VNM regulas 71. pantā paredzētajiem kritērijiem, saskaņā ar šādiem noteikumiem:

− kā pirmo soli a) apakšpunktā minētās attiecīgās Līgumslēdzējas puses vai – pārrobežu grupas noregulējuma gadījumā – attiecīgās Līgumslēdzējas puses, kas nav nodrošinājušas pietiekamus finanšu līdzekļus saskaņā ar a)–c) apakšpunktu, saistībā ar to vienību noregulējumu, kurām ir piešķirta darbības atļauja to teritorijās, pārskaita uz fondu ārkārtas *ex post* iemaksas tādā apmērā, kas nepārsniedz saskaņā ar VNM Regulas 71. panta 1. punkta otro daļu aprēķināto ārkārtas *ex post* iemaksu maksimālo summu, kuru drīkst piesaistīt no iestādēm, kam piešķirta darbības atļauja to teritorijā , un kas reizināta ar attiecīgo procentuālo daļu ("maksimālā summa"). Šā ievilkuma nolūkā procentuālo daļu nosaka ar atsauci uz noregulējuma shēmas spēkā stāšanās dienu. Sākot ar šā ievilkuma pirmo piemērošanas dienu un tā kalendārā ceturkšņa atlikušajā daļā, kurā iekrīt šī diena, procentuālā daļa ir 30 %. Procentuālo daļu katru ceturksni samazina par summu, kas vienāda ar 30 procentpunktiem, dalītiem ar pārejas perioda atlikušo kalendāro ceturkšņu skaitu, ieskaitot ceturksni, kurā iekrīt šā ievilkuma pirmā piemērošanas diena. Šā ievilkuma nolūkos no maksimālās summas atskaita ārkārtas *ex post* iemaksu summu, kas saskaņā ar šo ievilkumu jau ir piesaistīta un vēl ir jāpiesaista tajā pašā gadā attiecībā uz iepriekšējām noregulējuma darbībām;

− kā otro soli, ja saskaņā ar pirmo ievilkumu pieejamie finanšu līdzekļi nav pietiekami, visas Līgumslēdzējas puses pārskaita uz fondu ārkārtas *ex post* iemaksas, kas vajadzīgas, lai segtu konkrētās noregulējuma darbības izmaksu atlikušo daļu, tādā apmērā, kas nepārsniedz saskaņā ar VNM Regulas 71. panta 1. punkta otro daļu aprēķināto ārkārtas *ex post* iemaksu maksimālo summu, kuru drīkst piesaistīt no iestādēm, kam piešķirta darbības atļauja to teritorijā, un kas reizināta ar procentuālo daļu, kura vienāda ar 100 % mīnus procentuālā daļa, kas piemērota saskaņā ar pirmo ievilkumu ("kopīgotā maksimālā summa"). Šā ievilkuma nolūkos no kopīgotās maksimālās summas atskaita ārkārtas *ex post* iemaksu summu, kas saskaņā ar šo ievilkumu jau ir piesaistīta un vēl ir jāpiesaista tajā pašā gadā attiecībā uz iepriekšējām noregulējuma darbībām;

e) Ja c) apakšpunktā minētie finanšu līdzekļi nav pietiekami, lai segtu konkrētas noregulējuma darbības izmaksas, un kamēr d) apakšpunktā minētās ārkārtas *ex post* iemaksas nav nekavējoties pieejamas, tostarp tādu iemeslu dēļ, kas ir saistīti ar attiecīgo iestāžu stabilitāti, valde var īstenot savas pilnvaras slēgt līgumus par fonda aizņēmumiem vai cita veida atbalstu saskaņā ar VNM regulas 73. un 74. pantu vai savas pilnvaras veikt pagaidu pārskaitījumus starp nodalījumiem saskaņā ar šā nolīguma 7. pantu.

Ja valde nolemj īstenot šā apakšpunkta pirmajā daļā minētās pilnvaras, Līgumslēdzējas puses, neskarot šā apakšpunkta trešo daļu, pārskaita uz fondu ārkārtas *ex post* iemaksas, lai atmaksātu aizņēmumus vai cita veida atbalstu vai pagaidu pārskaitījumu starp nodalījumiem, saskaņā ar d) apakšpunkta pirmo un otro ievilkumu līdz termiņa beigām un līdz pilnīgai atmaksai. Lai novērstu šaubas, to pašu attiecīgo procentuālo daļu, kas noteikta saskaņā ar d) apakšpunktu, piemēro visā periodā līdz termiņa beigām.

Attiecībā uz konkrētu noregulējuma shēmu, kas stājās spēkā pārejas periodā, piemēro turpmāk norādīto:

− ārkārtas *ex post* iemaksu – kas jāpārskaita attiecībā uz konkrēto noregulējuma darbību, un to iemaksu, kas vēl jāpārskaita attiecībā uz iepriekšējām noregulējuma darbībām, ko veic attiecīgās Līgumslēdzējas puses atbilstīgi i) d) apakšpunkta pirmajam ievilkumam un ii) šim e) apakšpunktam, ko piemēro saskaņā ar d) apakšpunkta pirmo ievilkumu, – summa nepārsniedz maksimālo summu, kas reizināta ar trīs;

− attiecīgi ārkārtas *ex post* iemaksu – kas jāpārskaita attiecībā uz konkrēto noregulējuma darbību, un to iemaksu, kas vēl jāpārskaita attiecībā uz iepriekšējām noregulējuma darbībām, ko veic visas Līgumslēdzējas puses atbilstīgi i) d) apakšpunkta otrajam ievilkumam un ii) šim e) apakšpunktam, ko piemēro saskaņā ar d) apakšpunkta otro ievilkumu, – summa nepārsniedz summu, kas vienāda ar visu *ex ante* iemaksu summu, kas iemaksātas dienā, kad stājas spēkā konkrētā noregulējuma shēma, izņemot iemaksas, kas piesaistītas saistībā ar iepriekšējām no fonda izmaksātajām summām (faktiskais fonda līmenis, neņemot vērā iespējamās izmaksātās summas).";

b) iekļauj šādu apakšpunktu:

"f) Ja e) apakšpunktā minētie finanšu līdzekļi nav pietiekami, lai segtu konkrētas noregulējuma darbības izmaksas, attiecīgās Līgumslēdzējas puses periodā līdz termiņa beigām un līdz pilnīgai atmaksai pārskaita ārkārtas *ex post* iemaksas, ko, ņemot vērā VNM regulas 71. panta 1. punkta otrajā daļā noteikto limitu, vēl drīkst piesaistīt no iestādēm, kam piešķirta darbības atļauja to teritorijā, lai atmaksātu aizņēmumus vai cita veida atbalstu, par ko valde var slēgt līgumus saskaņā ar VNM regulas 73. un 74. pantu.";

2) nolīguma 7. panta 1. punktu aizstāj ar šādu:

"1. Neskarot 5. panta 1. punkta a)–d) apakšpunktā paredzētās saistības, noregulējumā iesaistītās Līgumslēdzējas puses var pārejas periodā lūgt valdei uz laiku izmantot to daļu no finanšu līdzekļiem, kas pieejami fonda nodalījumos, kuri nav vēl kopīgoti un attiecas uz pārējām Līgumslēdzējām pusēm. Šādā gadījumā piemēro 5. panta 1. punkta e) apakšpunktu.".

2. PANTS

Deponējums

Šo grozošo nolīgumu deponē Eiropas Savienības Padomes Ģenerālsekretariātam ("depozitārs"), kas visiem parakstītājiem nodod apstiprinātās kopijas.

3. PANTS

Konsolidācija

Depozitārs sastāda Nolīguma par iemaksu pārskaitīšanu uz vienoto noregulējuma fondu un to kopīgošanu konsolidētu redakciju un nodod to visiem parakstītājiem.

4. PANTS

Ratifikācija, apstiprināšana vai pieņemšana

1. Šo grozošo nolīgumu ratificē, apstiprina vai pieņem tā parakstītāji. Ratifikācijas, apstiprināšanas vai pieņemšanas instrumentus deponē depozitāram.

2. Depozitārs paziņo pārējiem parakstītājiem par katru deponēšanu un tās dienu.

5. PANTS

Stāšanās spēkā, piemērošana un pievienošanās

1. Šis grozošais nolīgums stājas spēkā dienā, kad ratifikācijas, apstiprināšanas vai pieņemšanas instrumentus ir deponējuši visi parakstītāji, kas piedalās vienotajā uzraudzības mehānismā un vienotajā noregulējuma mehānismā. Neskarot 2. punktu, to piemēro no tā spēkā stāšanās dienas.

2. Ja šis grozošais nolīgums ir stājies spēkā saskaņā ar 1. punktu un ja pirms minētās stāšanās spēkā nav izpildīti turpmāk izklāstītie nosacījumi, šo grozošo nolīgumu piemēro no dienas, kura seko dienai, kad ir izpildīti šādi nosacījumi***:***

a) Līgumslēdzējas puses, kas piedalās vienotajā uzraudzības mehānismā un vienotajā noregulējuma mehānismā, pamatojoties uz iestāžu un kompetento iestāžu 2020. gadā veikto novērtējumu, ir secinājušas, ka ir panākts pietiekams progress riska samazināšanas jomā, kā minēts vienotajam noregulējuma fondam paredzētā kopīgā atbalsta instrumenta darbības principos, ko 2018. gada 14. decembra *Euro* samitā iekļaujošā sastāvā apstiprināja to dalībvalstu valstu vai valdību vadītāji, kuru naudas vienība ir *euro*; un

b) ir stājusies spēkā Eiropas Stabilitātes mehānisma valdes rezolūcija par atbalsta instrumenta piešķiršanu saskaņā ar Līguma par Eiropas Stabilitātes mehānisma dibināšanu 18.a panta 1. punktu.

3. Pirms šis grozošais nolīgums stājas spēkā, tam var pievienoties Eiropas Savienības dalībvalstis, kuras pievienojas Nolīgumam par iemaksu pārskaitīšanu uz vienoto noregulējuma fondu un to kopīgošanu saskaņā ar tā 13. pantu.

Nolīguma par iemaksu pārskaitīšanu uz vienoto noregulējuma fondu un to kopīgošanu 13. pants attiecas arī uz pievienošanos šim grozošajam nolīgumam.

Dalībvalsts, kura pievienojas, iesniedz pieteikumu par pievienošanos šim grozošajam nolīgumam vienlaicīgi ar pieteikumu par pievienošanos Nolīgumam par iemaksu pārskaitīšanu uz vienoto noregulējuma fondu un to kopīgošanu. Pievienošanās ir spēkā, vienlaikus deponējot pievienošanās instrumentus gan Nolīgumam par iemaksu pārskaitīšanu uz vienoto noregulējuma fondu un to kopīgošanu, gan šim grozošajam nolīgumam.

Sagatavots ..., ... gada ... vienā oriģināleksemplārā, kura angļu, bulgāru, čehu, dāņu, franču, grieķu, holandiešu, horvātu, igauņu, itāļu, īru, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodas teksti ir vienlīdz autentiski.